Predkladacia správa

	Na základe uznesenia vlády Slovenskej republiky č. 836 z 25. augusta 2004 predkladá podpredseda vlády pre európske záležitosti, ľudské práva a menšiny ako národný koordinátor zahraničnej pomoci na rokovanie vlády „Správu o účasti Slovenskej republiky v komunitárnych programoch Európskej únie za rok 2004“, vypracovanú z podkladov jednotlivých rezortov.

	Správa je rozdelená na tri časti. Prvá sa zaoberá všeobecnou charakteristikou komunitárnych programov. Druhá, tvoriaca jadro materiálu, popisuje jednotlivé komunitárne programy v rozdelení podľa rezortov. V roku 2004 Slovenská republika participovala na 22 komunitárnych programoch. Vzhľadom na rozdielnosť programov, rozličné spôsoby ich financovania, účasť viacerých partnerov z rôznych krajín v mnohých projektoch a tiež rôznu úroveň informovanosti na jednotlivých rezortoch nie je možné vyčísliť celkovú sumu, ktorú Slovenská republika získala na projekty v roku 2004. Každý komunitárny program je v správe zhodnotený osobitne s ohľadom na jeho špecifiká. V závere správy je stručne poukázané na súčasnú situáciu administrovania komunitárnych programov na Slovensku a najviditeľnejšie nedostatky. V prílohách sú ďalej uvedené informácie o finančných tokoch, konečných príjemcoch, komunitárnych programoch¸ na ktorých plánujú rezorty participovať v rámci novej finančnej perspektívy 2007 – 2013 a tabuľka kontaktov na pracovníkov ústredných orgánov štátnej správy zodpovedných za koordináciu komunitárnych programov na národnej úrovni.

	Cieľom materiálu je zovšeobecniť doterajšie skúsenosti Slovenskej republiky s čerpaním finančných prostriedkov v rámci komunitárnych programov a zabezpečiť lepšiu informovanosť možných príjemcov prostriedkov z komunitárnych programov Európskej únie prostredníctvom zverejnenia nevyhnutných informácií na internetových stránkach jednotlivých ministerstiev a ÚV SR. Súčasťou informácie bude sprievodný komentár určený konečným prijímateľom a v prípade programov fungujúcich na projektovej báze aj stručný a výstižný návod, ako postupovať pri predkladaní projektu. Na zabezpečenie týchto úloh je navrhnuté príslušné uznesenie vlády.

	Materiál nemá finančný, ekonomický, environmentálny vplyv ani vplyv na zamestnanosť a podnikateľské prostredie.

	Materiál prešiel medzirezortným pripomienkovým konaním a na rokovanie vlády sa predkladá bez rozporov.